
Redaktsiooni jõustumise kuupäev: 01.07.2026
Infotehnoloogia osakonna struktuur ja ülesannete kirjeldus
Üldsätted 
Käesoleva korraldusega sätestatakse infotehnoloogia osakonna (edaspidi osakond) struktuur ja ülesannete kirjeldus. 
Osakond on moodustatud ja tegutseb vastavalt haldus- ja tugistruktuuriüksuste põhimäärusele. 
Rektor on määranud osakonna kuulumise kantsleri (edaspidi vastutusala juht) vastutusalasse. 
Osakonna nimetus inglise keeles on Information Technology Services. 
Osakonna põhieesmärk: 
Osakonna põhieesmärk on vastavalt haldus- ja tugistruktuuriüksuste põhimäärusele infotehnoloogiliste teenuste, vahendite ning infosüsteemide toimimise ja arengu tagamine vastavalt ülikooli põhitegevuse vajadusele. 
Osakonna ülesanded põhieesmärgi täitmiseks: 
kavandada ja koordineerida infotehnoloogia arengut ülikoolis; 
pakkuda arvuti- ja õppetöökoha arendust ja haldust; 
pakkuda infosüsteemide ja rakenduste arendust ning haldust; 
pakkuda IT kasutajatuge ja -tellimuste haldust; 
pakkuda IT taristu arendust ja haldust; 
pakkuda audiovisuaaltehnika teenuste arendust ja haldust; 
tagada ülikoolis infoturve; 
koordineerida ülikooli talitluspidevuse halduse süsteemi rakendamist ja arendamist; [jõustunud 01.07.2026]
täita muid õigusaktidest tulenevaid ja vastutusala juhi poolt antud ülesandeid. 
Osakonna struktuuri kuuluvad: 
Kasutajatoe talitus (inglise keeles Helpdesk Division); 
Infoturbe talitus (inglise keeles Information Security Division); 
Audiovisuaaltehnika talitus (inglise keeles Audio-video Division); 
Taristu talitus (inglise keeles Infrastructure Division); 
Tarkvaraarendustalitus (inglise keeles Software Development Division);
Talitluspidevuse talitus (inglise keeles Business Continuity Division). [jõustunud 01.07.2026]
Kasutajatoe talituse ülesanded on: 
kesksetele infotehnoloogia teenustele kasutajatoe tagamine; 
kasutajate pöördumiste (sh intsidentide ja probleemide) menetlemine ja lahendamine; 
IT teenuste, riist- ja tarkvara hankimisel, seadistamisel ning kasutamisel ülikooli liikmeskonna nõustamine; 
infotehnoloogiliste vahendiste ja teenuste hankimine ning soetatud varade üle arvestuse pidamine; 
arvutitöökohtade (sh vajaliku tarkvara, printerite ning muude töökohal vajalike lisaseadmete) seadistamine ja haldamine;
Infoturbe talituse ülesanded on: 
ülikooli info turvalisuse tagamine ning infoturbe alase võimekuse kasvatamine; 
kokkulepitud infoturbe standardi juurutamine, sh infoturbe halduse süsteemi käivitamine, rakendamine, käigushoidmine ja täiustamine; 
infoturbe reguleerivate juhiste, töökordade ja protsesside koostamine ja ajakohasena hoidmine; 
infoturbe alase riskihalduse korraldamine; 
infoturbe alaste meetmete (organisatsioonilised kui tehnilised) juurutamine ja nende üle järelevalve teostamine; 
ülikooli infoturbe seire tegevuse korraldamine ning intsidenditele reageerimine; 
infoturbe alaste projektide teostamine, sh erinevate infoturbe tehnoloogiate ja protsesside juurutamine; 
infosüsteemide ja rakenduste sihipärase kasutamise üle järelevalve teostamine ning võimalike kahjude ärahoidmiseks vajalikke meetmete rakendamine; 
Audiovisuaaltehnika talituse ülesanded on: 
avalike õpperuumide esitlustehnika ja audio-video lahenduste (sh videovõimekuse) arendamine ja haldamine; 
ülikooli esindusruumide heli-, valgus-, video- ja esitlustehnika arendamine ja haldamine; 
esitlustehnika ja audio-video lahendustega muude ruumide varustamine; 
teiste ülikooli struktuuriüksustega esitlustehnika ja audio-video lahenduste hankimise, kasutamise ja arendamise osas koostöö tegemine. 
Taristu talituse ülesanded on: 
digitaalse identiteedi (UNI-ID) ja autentimislahenduste arendamine ja haldamine; 
volitatud kasutajatele süsteemidele ja andmetele juurdepääsu tagamine; 
ühistöö- ja kaugjuurdepääsu lahenduste pakkumine ja haldamine; 
kõne- ja andmetaristu arendamine ja haldamine; 
õppetöökoha (sh kesksete arvutiklasside) arendamine ja haldamine; 
taristu arhitektuuri ja selle komponentide arendamine ja haldamine; 
IT tuumiktaristu tehniliste vahendite üle arvestuse pidamine; 
ülikooli kesksetele infotehnoloogilistele lahendustele serveri ja majutus teenuse pakkumine; 
infotehnoloogiliste pilvelahenduste kasutamise koordineerimine; 
IT alaste komponentide monitooring;
Tarkvaraarendustalituse ülesanded on: 
infosüsteemide ja rakenduste arendamine ning haldamine; 
IT arenduste portfelli halduse juhtimine; 
IT arhitektuuri arendamine ja haldamine; 
arendustööde teostamine ja arenduspartnerite koordineerimine; 
arenduspartnerite leidmiseks hangete korraldamine; 
arenduste mittefunktsionaalne testimine ja dokumenteerimine; 
infosüsteemide ja rakenduste teenustasemete lepete sõlmimine; 
IT arhitektuuri ja infoturbe põhimõtete rakendamine. 
Talitluspidevuse talituse ülesanded on: [jõustunud 01.07.2026]
talitluspidevuse halduse süsteemi arendamine ja ajakohasena hoidmine;
talitluspidevuse poliitika, juhiste ja protsesside rakendamise koordineerimine;
talitluspidevuse riskihalduse ja riskikäsitluse koordineerimine;
talitluspidevuse-, intsidendi-, kriisi- ja taasteplaanide metoodiline ühtlustamine; 
talitluspidevuse meeskonna töö ja valdkondadeülese koostöö korraldamine; 
intsidentideks ja kriisideks valmisoleku hindamine ning juhtumite analüüsi korraldamine; 
talitluspidevuse seire, õppuste ja läbimängimiste korraldamine; 10.8 talitluspidevuse alase teadlikkuse tõstmine ülikoolis.

